CELEX: C2006/086/73
Language: el
Date: 2006-04-08 00:00:00
Title: Υπόθεση T-42/06: Προσφυγή/αγωγή της  13ης Φεβρουαρίου 2006  — Bruno Gollnisch κατά Ευρωπαϊκού Κοινοβουλίου

8.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 86/36
            
         Προσφυγή/αγωγή της 13ης Φεβρουαρίου 2006 — Bruno Gollnisch κατά Ευρωπαϊκού Κοινοβουλίου
   (Υπόθεση T-42/06)
   (2006/C 86/73)
   Γλώσσα διαδικασίας: η γαλλική
   Διάδικοι
   
      Προσφεύγων/ενάγων:
      Bruno Gollnisch (Limonest, Γαλλία) [Εκπρόσωπος: W. de Saint Just, avocat]
   
      Καθού/εναγόμενος: Ευρωπαϊκό Κοινοβούλιο
   Αιτήματα του προσφεύγοντος/ενάγοντος
   Ο προσφεύγων/ενάγων ζητεί από το Πρωτοδικείο:
   
               —
            
            
               να ακυρώσει την από 13 Δεκεμβρίου 2005 απόφαση του Ευρωπαϊκού Κοινοβουλίου περί εγκρίσεως της εκθέσεως Α6-376/2005,
            
         
               —
            
            
               να καταβάλει στον Gollnisch ποσό 8 000 ευρώ ως χρηματική ικανοποίηση για ηθική βλάβη,
            
         
               —
            
            
               να καταβάλει επιπλέον στον προσφεύγοντα/ενάγοντα ποσό 4 000 ευρώ για τα έξοδα νομικών συμβουλών και προετοιμασίας της προσφυγής του.
            
         Ισχυρισμοί και κύρια επιχειρήματα
   Με την παρούσα προσφυγή/αγωγή, ο προσφεύγων/ενάγων, μέλος του Ευρωπαϊκού Κοινοβουλίου, ζητεί την ακύρωση της πράξεως που ψηφίστηκε από την ολομέλεια του οργάνου αυτού κατά τη συνεδρίαση της 13ης Δεκεμβρίου 2005, με την οποία εγκρίθηκε η έκθεση της νομικής επιτροπής Α6-376/2005 που αφορούσε τις απόψεις που εξέθεσε ο προσφεύγων/ενάγων στο πλαίσιο συνεντεύξεως Τύπου και, ως εκ τούτου, δεν προασπίσθηκαν η κοινοβουλευτική ασυλία και τα προνόμιά του. Επιπλέον, ζητεί την αποκατάσταση της ζημίας που υποτίθεται ότι υπέστη λόγω της εκδόσεως της προσβαλλομένης πράξεως.
   Προς στήριξη της προσφυγής/αγωγής του, ο προσφεύγων/ενάγων προβάλλει σειρά λόγων, οι οποίοι αντλούνται, μεταξύ άλλων, από τον μη σύννομο τύπο της πράξεως του Κοινοβουλίου της οποίας ζητείται η ακύρωση, από το περιεχόμενό της το οποίο θεωρεί αντίθετο προς τις γενικές αρχές του δικαίου, όπως π.χ. προς την αρχή της ασφάλειας δικαίου και της δικαιολογημένης εμπιστοσύνης, καθώς και από τις προβαλλόμενες παρατυπίες στη διαδικασία εκδόσεώς της. Ο προσφεύγων/ενάγων υποστηρίζει επίσης ότι η προσβαλλόμενη πράξη αντιβαίνει στην πάγια νομολογία της επιτροπής νομικών υποθέσεων του Ευρωπαϊκού Κοινοβουλίου στον τομέα της ελευθερίας εκφράσεως και του fumus persecutionis και ότι θίγει την ανεξαρτησία του βουλευτή, καθόσον, όπως ισχυρίζεται ο προσφεύγων/ενάγων, θεωρήθηκε μεμπτή η παρέμβασή του, στο πλαίσιο των εθνικών και κοινοτικών πολιτικών δραστηριοτήτων του, στην οικεία συνέντευξη Τύπου.